Na základe nariadenia (ES) č. 300/2008 je Komisia povinná vykonávať inšpekcie orgánov bezpečnostnej ochrany letectva („príslušných orgánov“) jednotlivých členských štátov, ako aj inšpekcie letísk v EÚ. Do programu Únie je zahrnuté aj Švajčiarsko, kým Nórsko a Island kontroluje podľa paralelných ustanovení Dozorný úrad EZVO (ďalej len „ESA“). Na vykonávanie inšpekcií má Komisia tím deviatich inšpektorov bezpečnostnej ochrany letectva na plný pracovný úväzok. Na tejto inšpekčnej činnosti sa podieľa skupina približne 100 národných audítorov vymenovaných členskými štátmi, Islandom, Nórskom a Švajčiarskom, ktorí získali oprávnenie zúčastňovať sa na inšpekciách Komisie na základe školení, ktoré poskytla Komisia. V prílohe 1 sa nachádza tabuľka so zhrnutím všetkých doterajších činností Komisie a ESA týkajúcich sa monitorovania dodržiavania predpisov.

Objasnenie, harmonizácia a zjednodušenie právnych predpisov v oblasti bezpečnostnej ochrany letectva je pravidelná činnosť v súlade s cieľmi lepšej právnej regulácie EÚ. Vykonávacie akty pre bezpečnostnú ochranu letectva, a to nariadenie Komisie (EÚ) č. 185/2010 a rozhodnutie Komisie C(2010) 774 boli od svojho nadobudnutia účinnosti v apríli 2010 predmetom mnohých zmien. Komisia preto v roku 2015 prijala dva konsolidované a aktualizované právne akty, a to vykonávacie nariadenie Komisie (EÚ) 2015/1998 a vykonávacie rozhodnutie Komisie C(2015) 8005, ktoré účinne nahradili oba akty.

Databáza oprávnených zástupcov a známych odosielateľov je jediným primárnym právnym nástrojom, do ktorého môžu oprávnení zástupcovia nahliadnuť pri akceptovaní zásielok od iného oprávneného zástupcu alebo známeho odosielateľa od 1. júna 2010. Od 1. februára 2012 sa rozšírila o zoznam leteckých dopravcov s povolením na prepravu nákladu a pošty do EÚ z letísk v tretích krajinách (ACC3). V roku 2013 sa táto databáza prostredníctvom právnych predpisov rozšírila tak, aby zahŕňala aj zoznam overovateľov bezpečnostnej ochrany letectva EÚ schválených členskými štátmi. Takisto sa premenovala na „databázu Únie o bezpečnosti dodávateľského reťazca“ s cieľom lepšie zohľadniť rozšírenie rozsahu jej využívania. V databáze bolo na konci roka 2015 evidovaných približne 14 000 oprávnených zástupcov, známych odosielateľov, nezávislých overovateľov a subjektov s označením ACC3. V priebehu celého roka 2015 bola tiež dosiahnutá cieľová miera dostupnosti databázy 99,5 %.

3. Tretie krajiny

Komisia sa aktívne podieľala so Spojenými štátmi na otázkach bezpečnostnej ochrany letectva na mnohých fórach, najmä v rámci skupiny EÚ-USA pre spoluprácu v oblasti bezpečnostnej ochrany dopravy (TSCG). TSCG sa zameriava na podporu spolupráce v mnohých oblastiach spoločného záujmu a zabezpečuje ďalšie fungovanie opatrení jednorazovej bezpečnostnej kontroly a vzájomného uznávania príslušných systémov EÚ a USA v oblasti bezpečnostnej ochrany leteckého nákladu a pošty. Obe iniciatívy šetria čas, náklady a znižujú zložitosť prevádzky prevádzkovateľov leteckej dopravy.

Komisia intenzívne spolupracovala s Kanadou a Čiernou Horou na vypracovaní dôkladnej analýzy ich režimov bezpečnostnej ochrany letectva s cieľom uznať ich ako ekvivalent režimu bezpečnostnej ochrany letectva EÚ. Na základe tejto spolupráce bol v decembri 2015 predložený nový vykonávací predpis, ktorý cestujúcim a batožine prichádzajúcim z Kanady a Čiernej Hory do EÚ umožní prestup bez toho, aby sa na základe opatrení jednorazovej bezpečnostnej kontroly museli podrobiť ďalším bezpečnostným kontrolám. Tieto zavedené opatrenia boli stanovené na základe dohody s Kanadou a Čiernou Horou o recipročnom zaobchádzaní, čím sa umožní prestup cestujúcich a batožiny prichádzajúcej do týchto krajín z EÚ na nadväzujúci let bez ďalších bezpečnostných kontrol. V prípade Čiernej Hory bol do týchto recipročných opatrení zahrnutý aj náklad.